**Պատասխան Ազատություն ռադիոկայանին**

**9.08.2016**

1. Ինչպե՞ս եք գնահատում հուլիսի 29-ի ուշ երեկոյան ոստիկանության կողմից Սարի թաղում ցուցարարների նկատմամբ հատուկ միջոցների գործադրումը:
2. Որքանո՞վ է այն համապատասխանում միջազգային չափորոշիչներին:
3. ԵԱՀԿ երևանյան գրասենյակը ևս մասնակից է եղել հատուկ միջոցների կիրառման վերաբերյալ ուղեցույցի կազմանը, ոստիկանների վերապատրաստմանը, արդյո՞ք տեղի ունեցածը համապատասխանում է Ձեր կողմից ընդունված նորմերին:

Ժողովրդավարական հասարակությունում ոստիկանության գործունեությունը ներառում է ժողովրդավարական գործունեության ծավալման ապահովումը: Ոստիկանությունը պարտավոր է հարգել և պաշտպանել խոսքի ազատության, արտահայտվելու ազատության, միավորումներ կազմելու, տեղաշարժվելու ազատությունների իրավունքները, կամայական ձերբակալության, կալանքի և աքսորի բացառումը, օրենքի անաչառ կիրառումը: Համաձայն ԵԱՀԿ Ժողովրդավարական ոստիկանության ուղեցույց-ձեռնարկի (<http://www.osce.org/spmu/23804>)՝ իրավապահ մարմինները պետք է խուսափեն ուժի կիրառումից կամ, երբ դա հնարավոր չէ, նվազագույնի հասցնել դրա կիրառումը, ներառյալ անօրինական, բայց խաղաղ հավաքների դեպքում: Այն դեպքում, երբ ուժի կիառումն ավելին է, քան պետք է այդ հանգամանքներում, իրավապահները պետք է ենթարկվեն քաղաքացիական կամ քրեական պատասխանատվության, ինչպես նաև կարգապահական պատժամիջոցի: Համապատասխան իրավապահ մարմնի անձնակազմը ևս պետք է ենթարկվի պատասխանատվության, եթե չի միջամտել այն դեպքերում, երբ նմանատիպ միջամտությունը կարող էր կանխել այլ աշխատակիցների կողմից անհամաչափ ուժի կիրառումը: Տե՛ս մասնավորապես ԵԱՀԿ/ԺՀՄԻԳ-ի՝ Եվրոպայի խորհրդի Վենետիկի հանձնաժողովի հետ համատեղ հրատարակած խաղաղ հավաքների վերաբերյալ Ուղեցույցի 182-րդ հոդվածը <http://www.osce.org/odihr/73405>: Այս համատեքստում ուղղորդող դեր է խաղում նաև Հավաքների ժամանակ ոստիկանական գործունեության վերաբերյալ մարդու իրավունքների ԵԱՀԿ ձեռնարկը <http://www.osce.org/odihr/226981?download=true>:

ԵԱՀԿ երևանյան գրասենյակը ակնկալում է Սարի թաղի դեպքերի շուրջ իրավապահ մարմինների կողմից նախաձեռնված հետաքննության արդյունքները: Արդյունավետ, մասնագիտացված և պատասխանատու, ինչպես նաև առանց խտրականության և մարդու իրավունքների ու օրենքի գերակայության նկատմամբ լիակատար հարգանքով անվտանգության ոլորտը խաղաղության և կայուն զարգացման անկյունաքարն են հանդիսանում: Չափազանց կարևոր է, որպեսզի ուժի անհամաչափ կիրառման, ինչպես նաև չհիմնավորված կամ խտրական ձերբակալությունների վերաբերյալ մեղադրանքները ենթարկվեն անաչառ, լիարժեք և անհապաղ հետաքննության և մեղավորները ենթարկվեն պատասխանատվության:

Ընդհանուր առմամբ ԵԱՀԿ լավագույն փորձն այն է, որ ոստիկանությունը, իրավապահ այլ մարմինները և բ քրեակատարողական հիմնարկները պետք է ենթակա լինեն անկախ վերահսկողական համակարգերի` թափանցիկ ներքին կարգապահական և հանրային բողոքարկման ընթացակարգերով: : ԵԱՀԿ երևանյան գրասենյակն այժմ աշխատում է քաղաքացիական հասարակության, Մարդու իրավունքների պաշտպանի գրասենյակի, Ազգային ժողովի և կառավարության անվտանգության ոլորտի մարմինների հետ՝ վերահսկողության և դիտորդության անկախ համակարգերի ձևավորման ուղղությամբ:

Ինչ վերաբերում է լրատվամիջոցներին,՝ ԵԱՀԿ-ն՝ իր ԶԼՄ-ների ազատության հարցերով ներկայացուցչի միջոցով մատնանշել է լրագրողների անվտանգության և պաշտպանության կարևորությունը և իրավապահների պարտականությունըը՝ չկանխել կամ չխոչընդոտել ցույցերի ժամանակ լրագրողների աշխատանքը: Օրինակ՝ տե՛ս ԵԱՀԿ Լրագրողների անվտանգության վերաբերյալ ուղեցույցը (<http://www.osce.org/fom/85777?download=true>) և տկն. Դունյա Միյատովիչի հայտարարությունը, որում նա կոչ է անում ապահովել Հայաստանում քաղաքացիական անհնազանդությունները լուսաբանող լրագրողների պաշտպանությունը (<http://www.osce.org/node/257336>): Լուսաբանումը կանխելու նպատակով լրագրողների սարքավորումներն առգրավելու, վնասելու կամ ջարդելու փորձը քրեական հանցանք է, և մեղավորները պետք է օրենքին համապատասխան ենթարկվեն պատասխանատվության:

ԵԱՀԿ երևանյան գրասենյակի մանդատը ներառում է աջակցություն Հայաստանի իշխանություններին և քաղաքացիական հասարակությանը՝ ԵԱՀԿ առջև ստանձնած հանձնառությունների իրականացման գործում: Այս համատեքստում Գրասենյակը նախաձեռնել է ոստիկանության և քաղաքացիական հասարակության միջև հանրային կարգի ապահովման վերաբերյալ մոտեցումների փոխանակում և կազմակերպել ճգնաժամային իրավիճակներում բանակցություններ վարելու վերաբերյալ լավագույն փորձի տրամադրում: Գրասենյակը պատրաստակամ է շարունակել Հայաստանի իշխանությունների և քաղաքացիական հասարակության հետ աշխատանքն այս ոլորտներում: